L'Ajuntament de Sagunt col·labora amb la XVIII Marxa Cicloturista MTB Camp de Movedre
21 de febrer 2019

![](/media/fisjq0ll/061_img_7974_cuerpo.jpg)  
  

El Saló de Plens de l'Ajuntament de Sagunt ha acollit este matí la presentació de la XVIII Marxa Cicloturista MTB Camp de Movedre. El diumenge 10 de març tindrà lloc la marxa que s'iniciarà a les 9.00 hores i finalitzarà a les 14.00 hores a Sant Cristòfol amb la col·laboració de l'Ajuntament de Sagunt.

A la presentació ha assistit el regidor d'Esports, Miguel Chover, que ha assegurat ser “**un plaer per a nosaltres com a Ajuntament poder donar suport a esta marxa ja consolidada dins del calendari de la bicicleta de muntanya**”. També ha agraït al club “**l'esforç immens que fan per a poder muntar-la, portar a 300 ciclistes de muntanya no és fàcil, amb una carrera de 40 quilòmetres que abasta gran part del nostre terme municipal**”.

El president del club MTB Camp de Morvedre, Rafael Pérez, en primer lloc ha volgut “**donar les gràcies a l'Ajuntament de Sagunt i també als col·laboradors, que enguany tenim bastants**”. Respecte a l'inici i meta de la marxa, ha assegurat que comença i acaba a Sant Cristòfol “**pel fet que sempre hem tingut problemes en les entrades i eixides dels corredors al poble, pels talls de circulació i trànsit, per la qual cosa hem decidit buscar una alternativa i fer l'accés i l'entrada més fàcil als 300 corredors**”. Quant al recorregut, Pérez ha destacat que passen “**per moltes parts del terme municipal de Sagunt i també per la Serra Calderona, que és espectacular, i nosaltres la cuidem especialment perquè en acabar farem una batuda de recollida de bosses, gels, botelles i elements que deterioren el medi ambient**”.​ 

![](/media/fhejx0dg/061_img_7968_cuerpo.jpg)  
  

La marxa comptarà amb un recorregut de 40 quilòmetres i un desnivell acumulat d'uns 1.200 metres. El punt de partida serà enfront del CEE Sant Cristòfol i, com a novetat d'enguany, este punt també serà la meta. En este punt també es podran recollir els dorsals. En total, 300 participants participaran en la marxa, arribant així al màxim permés per Medi Ambient.

Com a norma bàsica, des de l'organització asseguren que és el respecte a la naturalesa, per este motiu hi haurà tres zones d'avituallament situades aproximadament en els quilòmetres 10, 27,5 i 40, on hi haurà recipients per a la recollida de desperdicis i dos persones de l'organització subministrant beguda als participants. L'hora de finalització màxima prevista és a les 14.00 hores. Des del club recorden que el recorregut no està tancat al trànsit, per tant, tots els participants estan obligats a complir les normes de seguretat viària.

Chover ha afirmat que la bicicleta de muntanya “**de vegades és considerada com a contrària a la naturalesa. Ens trobem en moltes ocasions punxades de rodes perquè col·loquen elements estranys en la muntanya perquè les bicicletes deixen d'anar per eixos llocs. Llance el missatge que el cicloturisme de muntanya el practica gent que estima la naturalesa i que respecta el medi ambient**”. En este sentit, el regidor ha oferit “**una doble felicitació al club per fer esport i per respectar i fer respectar la naturalesa**”. I, respecte al canvi d'enguany de la meta, “**el lloc és adequat per l'apartat que està, per la facilitat per a arribar i l'ampli que és, per tant jo crec que és millor esta ruta**”. 

![](/media/h0zpzp5a/061_img_7971_cuerpo.jpg)  

La modalitat d'esta marxa és de caràcter lliure, no és una competició, sinó un repte personal o bé la possibilitat de gaudir de la naturalesa i del ciclisme de muntanya en companyia de molts ciclistes. L'edat mínima per a poder participar és de 14 anys i els menors de 18 hauran de ser autoritzats pels seus pares o tutors.

En ser una marxa per a la promoció del ciclisme de muntanya, no és obligatori que els participants estiguen en possessió de la llicència federativa de ciclisme. En cas de no estar federats, sí que és obligatori contractar l'assegurança d'accidents i de responsabilitat civil per a eixe dia, proporcionada per l'organització.

Finalment, el president del club MTB Camp de Morvedre ha afirmat que estan “**dins del circuit MTB València, on hi ha huit proves i nosaltres som la cinquena, que és on comença la part més dura; estem encantats i amb molta il·lusió també pel nou vestit que hem fet enguany i esperem que la gent del poble vinga a veure la marxa i a donar-nos suport. En el circuit hi ha una general de totes les marxes i enguany tenim a un líder del club, que és Juan Hernández, i que va primer en bicicletes e-bike**”.

![](/media/kbfodl0e/061_cartel-marcha-2019_cuerpo-copia.jpg) 

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-col-labora-amb-la-xviii-marxa-cicloturista-mtb-camp-de-movedre/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-col-labora-amb-la-xviii-marxa-cicloturista-mtb-camp-de-movedre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-col-labora-amb-la-xviii-marxa-cicloturista-mtb-camp-de-movedre/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-col-labora-amb-la-xviii-marxa-cicloturista-mtb-camp-de-movedre/)